MAEZTU PEREZ (EH Bildu, 2014-02-20):
Bai, eskerrik asko presidente andrea eta egun on guztioi.
Beno, lehenengo eta behin esan behar dut Euskal Herria Bilduk ondo ikusten duela Alderdi Sozialista eta Euzko Alderdi Jeltzalea sinatu duten testua, besteak beste, uste dugulako bi, hiru eta laugarren puntuetan jasotzen dena momentu honetan egiten ari dena dela edo, momentu honetan egiten ez baldin bada, ziurrenik epe motzera egingo diren edo hartuko diren neurriak jasotzen dituztela.
Oker ez banago, hasieratik egon da koordinazioa Eusko Jaurlaritza eta Foru Aldundien artean. Uste dut momentu honetan, gainera, herriz herri ari dela eskumena duten administrazioen ordezkaritza bat bisitak egiten eta balorazioak egiten.
Gaur bertan ere Gipuzkoako Batzar Nagusietan gai honetaz agerraldi bat dago eta uste dut Eusko Jaurlaritzako ordezkaritza bat ere bertan egon behar dela eta, orduan, ikusten dugu beharrezkoak diren neurriak jasotzen direla, baina momentu honetan hartzen ari diren neurriak direla.
Beraz, alde horretatik, inongo arazorik gure aldetik eta, era berean, lehenengo puntuan jasotzen dena ere, ondo ikusten dugu. Zoritxarrez hildako senegaldarren familia eta ingurukoei elkartasuna helaraztea emetik ere.
Baina, Euskal Herria Bildutik ez dugu ikusten denboralaren ondorioak edo denboralaren ondorioz egin al diren irakurketak soilik arlo horretara murriztu edo mugatu behar direna.
Bizkaiko, Gipuzkoako eta Lapurdiko kostaldean sortaraziko kalte materialak zelan konpondu, noski, hori aztertu behar da. Baina, horretaz gain, uste dugu beste irakurketa bat ere egin behar dugula kostaldearen inguruan ari garenean.
Nik telebistako irudiak ikusi nituenean, niri burura gauza konkretu bat etorri zitzaidan. Ikusten ari nintzen Bermeoko irudiak, Donostiako irudiak eta, era berean ere, hor agertu zen Lekeitio eta hain bat bizkaitar erabiltzen dugun hondartza bat agertu zen, Karraspioko hondartza, Mendexan dagoena, Mendexako udalerrian eta momentu horretan sententzia bat etorri zitzaidan burura, 2013ko urrian Euskadiko Epaitegi Nagusiak emandako sententzia bat.
Epai horrekin bertan behera geratzen zen Mendexako arau subsidiarioen aldaketa bat. Aldaketa horrek Karraspion etxebizitzak eta parking handi bat eraikitzea zuen helburu, Mendexako udal gestorak bere garaian bultzatutakoa eta Bizkaiko Foru Aldundiak baimendutako arau subsidiarioen aldaketa.
Ez dut imajinatu nahi zer gertatu al zen etxebizitza horiek eta parkinga itsas tenporala egon zenean eraikiak egonez gero. Zer nolako kalte materiala edo beste era bateko kalteetaz ariko ginen gaur egun eta ziurrenik diruz ordaindu, denon diruarekin ordaindu behar izango ziren kalte materialetaz ariko ginen gaur egun ere.
Era berean, ez dut gure pentsatzea zer nolako irudiak ikusi ahal izango genituen, egun horretan ere, Mendexatik bahiko hurbil dagoen Ondarrun, ageriko paduretan Ondarruko udal gestorak, kasu honetan ere eta Bizkaiko Foru Aldundiarekin baimenarekin ere, egin nahi zituzten 500 etxebizitza eraikiak egongo balira, kasu honetan ere, Euskadiko Epaitegi Nagusiaren sententzia batek bertan behera utzitako etxebizitzen proiektua, padureta baten, Ondarrun bertan.
Edota Zierbanan, non udalak bultzatutako errekalifikazio baten ondorioz itsas lehorreko jabari publikoan hainbat etxebizitza eraiki nahi den lekuan.
Eta horrela jarraitu nezake 10 minutuak agortu arte. Kalteak, jaun andreok, kostaldean sortaraziko kalteak ez dira itsasoak sortarazitakoak. Kostaldean egindako kalteak porlana eta adreilua sortarazitakoak dira.
Itsasoak egin duena da bere espazioa aldarrikatu eta okupatu. Noski kate materialak sortu direla, konpondu ahal diren kalte materialak, baina kostaldean urtean zehar sortutako kalteak, benetako kalteak eta hori buelta ezinak direnak dira porlana eta adreiluarekin sortarazitako kalteak.
Noski lehengo egunekoa ez ohikoa izan zela. Badakigu, baina ez da lehenengo bider izan eta ziurrenik ez da azkenekoa izango. Badakigu beharrezkoa dela oreka bat bilatzea herrien hedapen urbanistikoa eta ingurumenaren artean, baina agerian utzi nahi genituena gaurko honetan da oreka hori aspaldi gainditu izan dugula.
Esan dudan bezalaxe, itsasoaren indarrak sortarazitako hainbat kalte materialak saihestezinak dira, baina beste hainbat mugagabeko hazkunde urbanistikoak sortarazitakoak dira. Hor dago jatorria, hor bilatu behar da jatorria eta ez itsasoen indarrean.
Itsasoak ez du kostaldean kalterik sortu, itsasoaren indarrak gizakiak kostaldean eraikitakoa kaltetu du.
Beraz, ondo daude eta ulertzen ditugu gaur egun hona ekartzen diren eztabaidak, eta beharbada beharrezkoak dira ere, kaltetutako herritarrek eskatzen digutelako eta sortarazitako kalteei aurre egin behar zaielako.
Administrazioen artean koordinazioa bat bateko erantzun arina eskaintzea eta gertutasuna. Bai, ulertzen dugu eta konpartitzen dugu aldarrikapen hori badagoela eta, noski, erantzun egin behar zaiola, baina badaude hainbat herritar ere momentuko irakurketa arinatetik aparte, sakoneko hausnarketa bat eskatzen dutenek.
Noiz arte kostaldea espekulazio objektu bezala? Noiz arte ingurumena hainbat jarduera ekonomiko garatzeko beharrezkoa den espazio fisiko bezala soilik? Eta jarduera ekonomikoak esaten dugunean, industrialak edo bizitegi erabilera emateko ari gara.
Noiz arte kostaldearen mugagabeko okupazioarekin jarraitu behar dugu? Noiz hasi behar gera ingurumena eta kostaldea –kasu honetan ere– hurrengo belaunaldiak disfrutatzeko utzi behar dugun ondare bezala kontsideratzen?
Beraz, gaur planteatzen duzuena ondo eta gure aldeko bozka jasoko du erdibideko testu horrek, baina ahaztu barik gure kostaldean buelta ezinak diren kalte materialak porlana eta adreiluak sortarazitakoak direla, ez itsasoak sortu dituenak, horiek konpondu ahal diren kalte materialak direlako.